Ο **Αθλητικός Σύλλογος Τιτάνες Δράμας** είναι ελληνικό αθλητικό σωματείο που δραστηριοποιείται στην πόλη της Δράμας, στον ομώνυμο νομό, όπου και βρίσκεται η έδρα του, το Δημοτικό Κλειστό Γυμναστήριο Δράμας «Δημήτρης Κραχτίδης». Επίσημο έτος ίδρυσής του είναι το 1990 και αγωνίζεται με χρώματα το μπλε και το πορτοκαλί. Ο σύλλογος διατηρεί τμήματα καλαθοσφαίρισης για αθλητές και αθλήτριες όλων των ηλικιακών βαθμίδων.

Τμήμα καλαθοσφαίρισης ανδρών
----------------------------

### Ιστορική αναδρομή

Κατά την ίδρυσή του το 1990 ο σύλλογος διέθετε μονάχα τμήματα ανδρικού μπάσκετ για όλες τις ηλικίες, τα οποία αγωνίζονταν στα πλαίσια των τοπικών πρωταθλημάτων της Ε.ΚΑ.Σ.Α.ΜΑ.Θ. Κατά την περίοδο 1993-94 η ανδρική ομάδα αναδείχθηκε Πρωταθλήτρια της Β' Κατηγορίας Ε.ΚΑ.Σ.Α.ΜΑ.Θ. κερδίζοντας την άνοδό της στην Α' Κατηγορία της Ένωσης. Την επόμενη χρονιά η εφηβική ομάδα αναδείχθηκε πρωταθλήτρια του Εφηβικού Πρωταθλήματος Ε.ΚΑ.Σ.Α.ΜΑ.Θ. με προπονητή το Ραδή Θεοδωρίδη. Κατά την περίοδο 1995-96 η ανδρική ομάδα κατέκτησε το Πρωτάθλημα της Α' Κατηγορίας λαμβάνοντας για πρώτη φορά στην ιστορία της την ευκαιρία συμμετοχής σε Πανελλαδικό Πρωτάθλημα και συγκεκριμένα στην Γ' Εθνική Κατηγορία.

Το τέλος της αγωνιστικής περιόδου, 1996-97, με προπονητή πάντα τον Θεοδωρίδη, βρίσκει το σύλλογο σε χαμηλή θέση του βαθμολογικού πίνακα με αποτέλεσμα την επιστροφή του στο οικείο του τοπικό πρωτάθλημα. Το 1997-98 διακρίθηκε και πάλι το εφηβικό τμήμα, το οποίο κατέκτησε το Εφηβικό Πρωτάθλημα της Ε.ΚΑ.Σ.Α.ΜΑ.Θ.

Επόμενη σημαντική χρονιά για τους Τιτάνες ήταν η περίοδος 2002-03, οπότε και οι άνδρες ξανακατέκτησαν το Πρωτάθλημα Α' Κατηγορίας Ε.ΚΑ.Σ.Α.ΜΑ.Θ. Συνεπώς την επόμενη περίοδο 2003-04 και με προπονητή τον Αθανάσιο Γαϊτάνη ο σύλλογος συμμετέχει στη Γ' Εθνική Κατηγορία Ανδρών, από όπου και υποβιβάζεται την επόμενη άνοιξη με συγκομιδή μόλις 2 νίκες σε 26 αγώνες.

Τα δεύτερο μισό της δεκαετίας του 2000 η ομάδα της Δράμας λάμβανε μέρος στο Πρωτάθλημα Α' Κατηγορίας Ε.ΚΑ.Σ.Α.ΜΑ.Θ. καταλαμβάνοντας διάφορες θέσεις. Εν τέλει, τη χρονιά 2009-10 αναδείχθηκε Πρωταθλήτρια της κατηγορίας επιστρέφοντας στη Γ' Εθνική από τον επόμενο Σεπτέμβρη.

Την αγωνιστική περίοδο 2010-11 ο σύλλογος ολοκλήρωσε τις αγωνιστικές του υποχρεώσεις στην 8η θέση της τελικής βαθμολογίας, έχοντας συλλέξει 12 νίκες και 14 ήττες, αποφεύγοντας για μία θέση τον υποβιβασμό. Την επόμενη χρονιά, 2011-12, τερμάτισε στην επικίνδυνη 10η θέση, εξασφαλίζοντας, ωστόσο, την παραμονή του στην κατηγορία μέσω διαδικάσίας μπαράζ, όπου επικράτησαν με σκορ 83-70 του Μεγάλου Αλεξάνδρου Κρύας Βρύσης. Η επόμενη περίοδος, 2012-13, ήταν σε γενικές γραμμές επανάληψη της προηγούμενης, καθώς οι Τιτάνες χρειάστηκαν και πέτυχαν εκ νέου νίκη σε αγώνα μπαράζ για να αντισταθμίσουν τις συνέπειες της κατάληψης της 9ης θέσης στην κανονική περίοδο. Συγκεκριμένα νίκησαν με σκορ 77-72 το Γ.Σ. Βόλου προκειμένου να εξασφαλίσουν την παραμονή τους.

### Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Α.Σ. Τιτάνες Δράμας διαγωνίστηκε στο Πρωτάθλημα της Γ' Εθνικής Κατηγορίας που διοργάνωσε η Ελληνική Ομοσπονδία Καλαθοσφαίρισης και συγκεκριμένα στον 2ο Όμιλο Βορρά. Έχοντας συγκεντρώσει 7 νίκες και 17 ήττες, κατέλαβε τη 10η θέση της τελικής βαθμολογίας επιστρέφοντας στο ίδιο Πρωτάθλημα το επόμενο φθινόπωρο.

Έδρα του συλλόγου είναι το το Δημοτικό Κλειστό Γυμναστήριο Δράμας «Δημήτρης Κραχτίδης». Καθήκοντα προπονητή διατηρεί από το Φεβρουάριο του 2013 ο Νίκος Γρηγοριάδης. Το ρόστερ των Τιτάνων Δράμας για την αγωνιστική περίοδο 2013-14 συνέθεσαν οι παρακάτω αθλητές:

  


| Αριθμός | Ονοματεπώνυμο | Έτος γενν. | Θέση | Ύψος | Εθνικότητα |
| --- | --- | --- | --- | --- | --- |
|    **Καλαθοσφαιριστές** |
|  | Βαρδής Γαϊτάνης | 1998 | 1-2 | 1,84 |  |
|  | Γεδίκης | 1997 | 4-5 | 1,92 |  |
|  | Σωτήρης Γουδούτσης | 1992 | 5 | 1,96 |  |
|  | Γρηγοριάδης | 1998 | 1-2 | 1,85 |  |
|  | Θεολογίδης | 1997 | 2 | 1,87 |  |
|  | Εφραίμ Μανιώτης | 1983 | 1-2 | 1,8 |  |
|  | Λάζαρος Μελισσαρίδης | 1982 | 3-4 | 1,92 |  |
|  | Στέλιος Μελισσαρίδης | 1986 | 1-2 | 1,88 |  |
|  | Παπαδόπουλος | 1991 | 1-2 | 1,88 |  |
|  | Γιάννης Πολίτης | 1997 | 4-5 | 1,92 |  |
|  | Σαββαΐδης | 1997 | 4 | 1,88 |  |
|  | Δημήτρης Σουζόπουλος | 1987 | 3-4 | 1,96 |  |
|  | Φώτης Στυλίδης | 1992 | 1-2 | 1,95 |  |
|  | Στέφανος Τοσουνίδης | 1983 | 4-5 | 1,93 |  |
|  | Τσαμπαλάκης | 1987 | 2 | 1,85 |  |
|  | Παναγιώτης Χατζηνικολάου | 1988 | 1-2-3 | 1,92 |  |
|    **Προπονητής** |
|  | Νίκος Γρηγοριάδης |  | Coach |  |  |
| *Δεδομένα: Μάιος 2014* |

Τμήμα καλαθοσφαίρισης γυναικών
------------------------------

Κύριο λήμμα: Τιτάνες Δράμας (καλαθοσφαίριση γυναικών)
Οι γυναικείες ομάδες των Τιτάνων δήλωσαν συμμετοχή για πρώτη φορά στα Πρωταθλήματα της Ένωσης Καλαθοσφαιρικών Σωματείων Ανατολικής Μακεδονίας και Θράκης την περίοδο 2005-06. Ήταν τη χρονιά 2007-08 που οι γυναίκες κατάφεραν να κατακτήσουν τον τοπικό τίτλο του Πρωταθλητή. Το πρώτο επίσημο παιχνίδι της ομάδας σε υψηλότερο επίπεδο έλαβε χώρα στις 21 Σεπτεμβρίου 2008 στα πλαίσια του Κυπέλλου Ελλάδος. Η υψηλότερη θέση που έχει ποτέ φτάσει το τμήμα είναι η 2η στον Όμιλο Βορρά της Α2 Εθνικής Κατηγορίας την περίοδο 2014-15. Είχε μάλιστα τότε την ευκαιρία να ανέλθει στην Α1 Εθνική Κατηγορία, κάτι που δε στάθηκε δυνατό από οικονομικής άποψης.

Παραπομπές
----------

1. 1 2 3 4 5 6 7 8 9  «Α.Σ. Τιτάνες Δράμας», επισημος ιστότοπος του συλλόγου.
2. 1 2 3  «Ένωση Καλαθοσφαιρικών Σωματείων Ανατολικής Μακεδονίας και Θράκης» Αρχειοθετήθηκε 2014-07-29 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
3. 1 2 3 4 5 6  «Βαθμολογίες Πρωταθλημάτων» Αρχειοθετήθηκε 2014-01-21 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
4. ↑  «Αρχείο Πρωταθλημάτων» Αρχειοθετήθηκε 2013-01-22 στο Wayback Machine. πληροφορίες στον επίσημο ιστότοπο της Ε.ΚΑ.Σ.Α.ΜΑ.Θ.
5. ↑  «ΣΩΘΗΚΑΝ ΟΙ ΤΙΤΑΝΕΣ: Κέρδισαν 83-70 τον Μ. Αλέξανδρο Κρύας Βρύσης στο μπαράζ παραμονής» Αρχειοθετήθηκε 2020-11-28 στο Wayback Machine. άρθρο στον ιστότοπο DraminaSpor.gr, 11 Ιουλίου 2011.
6. ↑  «Ανακούφιση στους Τιτάνες από τη νίκη (77-72) στο μπαράζ και την παραμονή στη Γ’ Εθνική» Αρχειοθετήθηκε 2014-08-01 στο Wayback Machine. άρθρο στον ιστότοπο SportDrama.gr, 31 Μαΐου 2012.
7. ↑  «Αποτελέσματα 2ου ομίλου Βορρά (26η αγ.)», άρθρο στον ιστότοπο InfoBasket.gr, 27 Απριλίου 2014.
8. ↑  «Ο Νίκος Γρηγοριάδης νέος προπονητής στους Τιτάνες»[*νεκρός σύνδεσμος*], άρθρο στον ιστότοπο SportDrama.gr, 28 Φεβρουαρίου 2013.
9. ↑  «Ιστορικό», πληροφορίες στον επίσημο ιστότοπο του συλλόγου.
10. ↑  «Βαθμολογία Πρωταθλήματος Γυναικών Ανατολικής Μακεδονίας και Θράκης 2007-2008» Αρχειοθετήθηκε 2019-03-24 στο Wayback Machine. πληροφορίες στον επίσημο ιστότοπο της Ένωσης Καλαθοσφαιρικών Σωματείων Ανατολικής Μακεδονίας και Θράκης.
11. ↑  «Τα αποτελέσματα στο Κύπελλο Γυναικών» Αρχειοθετήθηκε 2019-03-24 στο Wayback Machine. άρθρο στον ιστότοπο Sport24.gr, 21 Σεπτεμβρίου 2008.
12. ↑  «Βαθμολογία Πρωταθλήματος Α2 Εθνικής Κατηγορίας Γυναικών (Όμιλος Βορρά) 2014-2015», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
13. ↑  «Η Νίκη Λευκάδας στην κορυφή», άρθρο στον ιστότοπο Sport24.gr, 5 Απριλίου 2015.
14. ↑  «Αρνήθηκαν τη συμμετοχή στη Α1 οι Τιτάνες Δράμας»[*νεκρός σύνδεσμος*], άρθρο στον ιστότοπο InDrama.gr, 11 Ιουλίου 2015.
15. ↑  «Αρνήθηκαν την συμμετοχή στην Α1 μπάσκετ οι Τιτάνες» Αρχειοθετήθηκε 2020-11-27 στο Wayback Machine. άρθρο στον ιστότοπο SportDrama.gr, 10 Ιουλίου 2015.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Α.Σ. Τιτάνες Δράμας, επίσημη ιστοσελίδα του συλλόγου
* Κλειστό Δράμας «Δημήτρης Κραχτίδης» πληροφορίες στον ιστότοπο Stadia.gr.

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| π • σ • ε
Ομάδες A' Κατηγορίας Ανδρών Ε.ΚΑ.Σ.Α.ΜΑ.Θ. 2021-2022 |
| --- |
|  |
| Α' Όμιλος | 
* Αστέρας Καβάλας
* Ηράκλεια
* Μακεδόνες Κρηνίδων
* Ορφέας Νέου Σκοπού
* Παγγαίο
* Προσοτσάνη
* Ρούπελ Σιδηροκάστρου
* Σέρρες (Α.Ε.)
* Σέρρες (Γ.Σ.)
* Τιτάνες Δράμας
 |  |
|  |
| Β' Όμιλος | 
* Αγία Βαρβάρα
* Α.Ε. Κομοτηνής
* Αίας Κομοτηνής
* Δημοκρίτειο
* Εθνικός Αλεξανδρούπολης
* Ηρακλής Αγίου Ιωάννη
* Θύελλα Φερών
* Καβάλα (Α.Ο.)
* Ολυμπιάδα Αλεξανδρούπολης
 |

 |